Medlemsnyt+27.+september+2009

Kære alle medlemmer af Københavns Fødevarefællesskab,

Det er nu en måned siden, at KBHFF genåbnede i butikken i Kafax i Korsgade d. 26. august, og det er gået over al forventning! Hver onsdag er butikken fyldt af god energi, flotte grøntsager og af fællesskab og god vilje til at få det hele til at fungere og til at skabe det bedst mulige fødevarefællesskab.

Der er sket en masse på disse 4 uger, og der har været mange uventede udfordringer når mange mennesker skal lære at arbejde sammen, kommunikere indbyrdes og opbygge nogle processer, der er synlige og forståelige for alle. Det har betydet, at der også har været tidspunkter i åbningstiden, hvor der har været mere eller mindre kaotiske tilstande, og KBHFF måske ikke har fremstået særlig tjekket. Men alle har vist tålmodighed, hjælpsomhed og forståelse for dette.

Men i onsdags, samme dag som vi rundede 100 medlemmer, og solgte over 40 bugnende poser med grøntsager, var der for første gang noget, der lignede rigtigt styr på processerne omkring 3-timersvagter, bestillinger og afhentning. Og vi bliver stadig bedre til at organisere os, så KBHFF bliver bedre og mere velfungerende onsdag for onsdag.

Nu, hvor det går så godt, synes vi, at det er værd at bruge lidt tid på at overveje, hvordan det er, vi gerne vil udvikle KBHFF.

KBHFF som det er i dag, er det vi kalder den "den lille maskine" - fordi den ikke har været så svær at sætte i gang, og fordi det er en god måde at samle folk og skabe interesse omkring muligheden for at få billige økologiske fødevarer i København.

Men målet på lang sigt har hele tiden været at lave et rigtigt økologisk kooperativt supermarked på linje med Park Slope Food Coop i New York [@http://foodcoop.com/], som har været en vigtig inspiration for KBHFF. Det er et super-velfungerende medlemsdrevet supermarked med fødevarer i bedste kvalitet til 20-40% billigere end andre supermarkeder - til salg for alle deres 15.000 medlemmer. Derfor kalder vi dette mål for "den store maskine" fordi den i langt højere grad er sværere at få i omdrejninger, og der skal laves meget mere benarbejde for at få den i gang.

Vi vil gerne have, at alle medlemmer får mulighed for at komme med input og involvere sig i processen med at bygge den lille maskine større, og være med til at definere de konkrete mål og aktiviteter, der skal til, for at vi ender med at have et helt kooperativt supermarked, der lægger vægt på sociale, lokale, bæredygtige og fødevaremæssige værdier og dermed gentænker hvad en virksomhed kan være.

Vi ved, at der er rigtig mange af jer, der har masser af gode idéer og har en masse viden, erfaringer og kontakter, som vil kunne hjælpe med dette. Derfor indkalder driftskollektivet alle medlemmer af KBHFF til en kombineret strategi-dag, ordinær generalforsamling og "lær-dit-fødevarefællesskab- bedre-at-kende-aften"

Lørdag d. 24. oktober 2009 kl. 13 Sted afhænger af, hvor mange, der udtrykker interesse for at deltage. Vi vil kommunikere sted ud så snart vi har en idé om hvor mange der kan være med. Det prøver vi at få overblik over på onsdag når I kommer og henter grøntsager. Så kig i kalenderen inden I henter jeres grøntsagspose så I ved om I vil kunne være med d. 24/10.

Programmet er som følger:

13 - 16: Workshop: Med udgangspunkt i vores manifest http://kbhff.wikispace.com/ Manifest] vil vi gennemgå en proces, der skal hjælpe os med at afklare hvilke konkrete mål vi gerne vil opnå i KBHFF, og hvilke konkrete midler og aktiviteter, der skal til for at opnå disse mål. Kollektivgruppen sørger for at facilitere workshopprocessen knivskarpt.

16 - 17: Generalforsamling: Som forening er vi forpligtede til at holde en årlig ordinær generalforsamling. Her er dagsordenen: http://kbhff.wikispaces.com/ Generalforsamling_2009 Og her er vores nuværende vedtægter: http://kbhff.wikispaces.com/ Vedt%C3%A6gter På generalforsamlingen skal vi bl.a. godkende evt. ændringsforslag til vedtægterne. I den forbindelse savner vi rigtig meget juridisk assistance. Så hvis I kender en sympatisk juridisk kyndig, der vil kunne hjælpe os med at formulere vedtægterne bedst muligt, så send os endelig en besked på info@kbhff.dk. Jo før jo bedre.

17 - sent: "lær-dit- fødevarefællesskab-bedre-at- kende-aften" - vi starter med sammen at lave lækker mad med fødevarer fra de gårde vi køber ind fra gennem KBHFF. Og så spiser vi, hygger og drikker lidt øl eller rødvin og lærer hinanden bedre at kende. Det bliver super-hyggeligt!

Alle medlemmer af KBHFF er naturligvis velkomne hele dagen! Men I må meget gerne snarest og senest onsdag d. 7. oktober melde tilbage til info@kbhff.dk om, hvorvidt I gerne vil spise med og deltage i aftenens hygge, så ved vi hvor meget der skal købes ind (og hvor stort et lokale vi skal finde). Det kommer naturligvis til at koste lidt at spise med.

Vi håber at se rigtig mange af jer på denne dag, der med garanti bliver både superhyggelig og inspirerende.

Kærlig hilsen driftskollektivet (Kristine, Mette, Andreas, Trille, Ania, Aleks, Nikolaj, Maiken, Mie og Frederik)

-- Københavns Fødevarefællesskab www.kbhff.dk info@kbhff.dk